Eurosong 2021.
Eurosong 2021. bio je 65. izdanje Eurosonga. Održan je u Ahoyu u Rotterdamu (Nizozemska) zahvaljujući pobjedi Duncana Laurencea na Eurosongu 2019. u Tel Avivu (Izrael) s pjesmom "Arcade". Nizozemska je trebala biti domaćin 2020. ali je to takmičenje otkazano zbog pandemije koronavirusa. Ovo je bio peti put da je takmičenje održano u Nizozemskoj; domaćini su bili 1958, 1970, 1976. i 1980. Takmičenje je organizirala Evropska radiodifuzijska unija (EBU) u saradnji s nizozemskim emiterima Nederlandse Publieke Omroep (NPO) i AVROTROS-em. Polufinalne večeri održane su 18. i 20. maja, dok je finalna večer održana 22. maja. EBU je razmotrio mogućnost da dozvoli takmičarima koji su trebali nastupiti 2020. da nastupe 2021. bez ikakve dodatne procedure, a mnoge zemlje učesnice izabrale su iste takmičare da ih predstave i ove godine. Voditelji sve tri večeri bili su Chantal Janzen, Edsilia Rombley, Jan Smit i Nikkie de Jager. Učestvovalo je 39 zemalja. Nakon odsustva s takmičenja 2019, vratile su se Bugarska i Ukrajina, dok su se Mađarska i Crna Gora povukle. Armenija i Bjelorusija trebale su učestvovati, ali se Armenija povukla zbog društvene i političke krize prouzrokovane drugim ratom u Gorskom Karabahu, dok je Bjelorusija diskvalificirana zbog kršenja pravila. Pobijedili je predstavnici Italije Måneskin s pjesmom "Zitti e buoni" koju su napisali članovi benda Damiano David, Ethan Torchio, Thomas Raggi i Victoria De Angelis. To je treća pobjeda Italije, nakon 1964. i 1990, što ih čini drugim pobjednikom iz grupe koja je poznata kao "velika petorka" (predstavnica Njemačke pobijedila je na Eurosongu 2010). Među prvih pet našle su se Francuska, Švicarska, Island i Ukrajina, dok su Francuska, Švicarska i Island zabilježile najbolje rezultate od 1991, 1993, odnosno 2009. Prvi put od primjene novog sistema glasanja 2016, četiri zemlje nisu dobile nijedan bod od publike: Nizozemska, Španija, Njemačka i Ujedinjeno Kraljevstvo. Ujedinjeno Kraljevstvo po drugi put nije dobilo nijedan bod ni od žirija, ni od publike (prvi put na Eurosongu 2003). Australija se, po prvi put od debija 2015, nije kvalificirala u finale.